Að vera með lesblindu er nokkuð sem erfitt er að ímynda sér hvernig er fyrir þann sem ekki hefur reynt slíkt á eigin skinni . Hér á árum áður voru þessi einstaklingar oft uppnefndir með hinu leiða orði „ tossi . “ Í nútímanum hefur skilingur manna sem betur fer aukist á því að fátt sé við þessu að gera nema þjálfa upp sérstaka tækni við lestur eða það sem nýjast er að fá sér talgervil eða lesþjón til hjálpar . Lesþjónninn er tölvuforrit sem les upphátt fyrir þann sem á í erfiðleikum með hefbundinn lestur . Lestur með hjálp tölvu er einnig lestur . Nú er verið að hrinda af stað verkefninu „ virkjum kraft lesblindra , nýtum tæknina í okkar þágu , “ sem er samstarfsverkefni Tölvumiðstöðvar fatlaðra , Fræðslumiðstöðvar atvinnulífsins og Landsmenntar fræðslusjóðs SA og SGS á landsbyggðinni . Kristín Njálsdóttir forstöðumaður Landsmenntar , sagði í samtali við Skessuhorn að vegna þessa samstarfs gætu nú félagar í verkalýðsfélögum úti um allt land sótt um styrk til að kaupa sér þetta forrit . Og Kristín bætir við : „ Lesþjónninn les af tölvuskjá upphátt á íslensku , líka það sem er skrifað með lyklaborðinu . Hann er eins og þjónn sem les fyrir húsráðanda sinn og kemur sér einmitt vel fyrir þau sem stríða við mikla lesörðugleika eins og lesblindu . Texti sem ekki er tölvutækur er skannaður inn í tölvuna og síðan er forritið með lesþjóninum sett í gang og les það textann . Einnig er hægt að láta lesþjóninn lesa á ýmsum öðrum tungumálum . Styrkt er til kaupa á forritinu af fræðslusjóðum stéttarfélaga eins og áður sagði en á Vesturlandi eiga félögin t.d. aðild að Landsmennt , Ríkismennt , Sveitamennt , Sjómennt svo eitthvað sé nefnt . Styrkurinn getur numið allt að 75% af kostnaðinum . Það er ekki nokkur spurning að þarna gæti verið um byltingu að ræða fyrir marga þá sem þjáðst hafa vegna lestrarörðugleika og ef til vill hætt í námi vegna þess , “ sagði Kristín Njálsdóttir .